Broj: 711-I-2543-P-318/23-03-23

Zagreb, 24. studenoga 2023.

**JELENA BILAN**

**pročelnica Jedinstvenog upravnog odjela u Općini Dicmo**

**Predmet: očitovanje na zahtjev Jelene Bilan**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 13. studenoga 2023. zaprimilo je zahtjev za očitovanjem koji je u knjizi ulazne pošte zaprimljen pod brojem 711-U-7878-P-318/23-01-26, a koji je podnijela Jelena Bilan, pročelnica Jedinstvenog upravnog odjela u Općini Dicmo.

Uz podnesenom zahtjevu podnositeljica je navela da je Općina Dicmo u postupku izrade proračuna za 2024. godinu s projekcijama za 2025. i 2026. godinu te da je 2021. godine, nakon provedenih lokalnih izbora, dužnost općinskog načelnika počeo obnašati Petar Maretić čiji je otac 20-ak godina predsjednik Lovačke udruge Dicmo. Podnositeljica dalje navodi da je prema navodima općinskog načelnika isti na edukaciji održanoj u organizaciji Povjerenstva dobio uputu da se u slučaju financiranja spomenute udruge od strane Općine Dicmo u proračunu treba ista udruga voditi kao odvojena stavka, a što djeluje nelogično jer bi se u tom slučaju moglo zaključiti da se sredstva Lovačkoj udruzi Dicmo dodjeljuju izravnom dodjelom. Podnositeljica je također navela da se sredstva udrugama dodjeljuju temeljem javnog natječaja sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15. i 37/21.) te da smatra da bi spomenuta udruga imala pravo na dodjelu sredstava putem javnog natječaja, kao i svaka druga udruga, no da ne bi trebala biti odvojena stavka u proračunu nego bi se iz predviđenih sredstava za Program javnih potreba u sportu istoj mogla dodijeliti sredstva sukladno kriterijima iz javnog natječaja.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 32. sjednici održanoj 24. studenoga 2023., podnositeljici daje očitovanje kako slijedi.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

U situaciji u kojoj bi općinski načelnik Općine Dicmo u okviru izvršavanja svojih ovlasti odlučivao o dodjeli financijskih sredstava udruzi u kojoj funkciju predsjednika obnaša njegov otac pojavile bi se okolnosti koje se mogu definirati kao potencijalni sukob interesa jer bi tada privatni interes s njim povezane osobe mogao utjecao na nepristranost u obavljanju javne dužnosti.

Naime, dodjela sredstava iz proračuna jedinice lokalne samouprave udrugama treba biti provedena u javnom interesu, nepristrano i bez diskrecijske ocjene, a obveznik u tom slučaju ne može biti objektivan i nepristran jer pored obveze zaštite javnog interesa ujedno želi ostvarenje i privatnog interesa povezane osobe.

Stoga, Povjerenstvo ističe da je u situaciji u kojoj bi Općina Dicmo Lovačkoj udruzi Dicmo dodjeljivala sredstva iz proračuna u postupku propisanom Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge obveznik dužan izuzeti se od svakog pa i posrednog oblika sudjelovanja u provedbi tog postupka te je dužan delegirati odlučivanje o tome drugoj osobi kojoj će, kao i Općinskom vijeću Općine Dicmo, deklarirati okolnost da je u navedenoj udruzi predsjednik njegov otac te o navedenom ujedno obavijestiti i javnost putem službene internetske stranice Općine Dicmo.

Zaključno, a vezano uz dio upita koji se odnosi na prikaz financiranja Lovačke udruge Dicmo u proračunu Općine Dicmo, Povjerenstvo napominje da nije nadležno za davanje mišljenja u odnosu na primjenu propisa koji uređuju planiranje i izradu proračuna jedinica lokalne samouprave.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana